五湖赋 其一
杨泉 (WeiJin)
浚矣大哉，于此五湖。乃天地之玄源，阴阳之所徂。上值箕斗之精，与云汉乎同模。受三方之灌溉，为百川之巨都。居扬州之大泽，苞吴越之具区。底功定绩，盖寓令图。南与长江分体，东与巨海合流。太阴之所毖，玄灵之所游。追湖水而往还，通蓬莱与瀛洲。尔详观其广深之所极，延袤之规方。邈乎浩浩，漫乎洋洋。西合乎蒙汜，东苞乎扶桑。日月于是出入，与天汉乎相望。头首无锡，足蹄松江。负乌程于背上，怀大吴以当胸。左有苞山，连以醴渎。岝萼崔巍，穹隆纡曲。大雷小雷，湍波相逐。右有平原广泽，曼延旁薄。原隰陂坂，各有条格。茹芦菼乱，隐轸肴错。冲风之所去，零雨之所薄。